Puoluepäivien lopettajaisista Tampereella 22/XI 05
Yks’ reikä upottaa voi laivan mereen,
 yks’ kipinä voi polttaa kaupungeita,
 yks’ petturi voi koko kansan kaataa.

 Me kansan käskyst’ oomme koossa olleet
 ja edesvastuullista työtä tehneet:
 min sidoimme, se sidottuna pysyy;
 min päästimme, se päästettynä pysyy,
 ja tilin vain me kansallemme teemme.

 Mut minkä päätimme, sen kansa päätti,
 ja päätöst’ ei saa vilpistellä kenkaan.
 Jos ken sen tekee, kansan kirouksen,
 tuon hirmuisen hän päänsä päälle vetää.

 On kansan tahto yllä yksilöiden,
 jotk’ ei saa seistä kansan onnen tiellä.

Kössi Lindström.

Lähde: Eteenpäin 2.12.1905.

Kössi Kaatra
Runot
Eteenpäin
1905